b"\n_START_ARTICLE_\nCan Galliss\xc3\xa0\n_START_SECTION_\nArquitectura\n_START_PARAGRAPH_\nLa fa\xc3\xa7ana \xc3\xa9s arrebossada i pintada de color rosa i blanc. Existeixen cornises amb diversos nivells de separaci\xc3\xb3 de plantes. Del carrer del Castell, a causa del desnivell, la casa t\xc3\xa9 la planta baixa gaireb\xc3\xa9 inserida com a soterrani._NEWLINE_La planta baixa consta de quatre grans obertures, aparadors i entrada del local comercial, que tenen per llinda bigues de ferro amb caragols visibles. Les obertures del primer pis s\xc3\xb3n d'arc rebaixat i les dels pisos superiors, rectangulars. Les dues plantes presenten, a la fa\xc3\xa7ana de la Pla\xc3\xa7a de Par\xc3\xads, una petita balconada en un cos d'edifici que emergeix uns cent\xc3\xadmetres de la resta de la fa\xc3\xa7ana amb un fals encoixinat. L'edifici est\xc3\xa0 coronat per una cornisa motllurada amb un seguit de m\xc3\xa8nsules decorades. L'antiga fa\xc3\xa7ana principal consta d'una gran palma en forma de petxina que culmina el front\xc3\xb3._NEWLINE_L'estil d'aquesta casa es pot incloure en el Neoclassicisme, encara que amb una eleg\xc3\xa0ncia s\xc3\xb2bria i sense gaire ornamentaci\xc3\xb3."